[pic] | EUROOPAN KOMISSIO |

Bryssel 27.4.2010

KOM(2010)182 lopullinen

Ehdotus

EUROOPAN PARLAMENTIN JA NEUVOSTON PÄÄTÖS

Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (EGF/2010/000 TA 2010 – tekninen apu komission aloitteesta)

PERUSTELUT

Talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[1] mukaisesti (28 kohta) Euroopan globalisaatiorahastosta (EGR) voidaan ottaa käyttöön vuosittain enintään 500 miljoonaa euroa ylittämällä rahoituskehyksen asianomaisten otsakkeiden enimmäismäärät.

Rahastosta myönnettävään rahoitustukeen sovellettavista säännöistä säädetään Euroopan globalisaatiorahaston perustamisesta 20. joulukuuta 2006 annetussa Euroopan parlamentin ja neuvoston asetuksessa (EY) N:o 1927/2006[2].

HAKEMUKSEN TIIVISTELMÄ JA ANALYYSI

Keskeiset tiedot:

EGR-viitenumero EGF/2010/000

Euroopan komissio Tekninen apu

Hallintomenot: talousarvio euroina 1 110 000

hallintomenot % (katto: 0,35 %) 0,22 %

Asetuksen (EY) N:o 1927/2006 8 artiklan 1 kohdan mukaisesti 0,35 prosenttia EGR:n vuotuisesta enimmäismäärästä voidaan käyttää vuosittain tekniseen apuun komission aloitteesta.

Rahoitettava tekninen apu ja sen arvioitujen kustannusten erittely

1. Tuki käytetään asetuksen (EY) N:o 1927/2006 8 artiklan 1 ja 4 kohdassa ja 9 artiklan 2 kohdassa mainittuihin menoihin seuraavasti:

2. Seuranta : Komissio suunnittelee sarjaa samanaikaisia tutkimuksia, jotka koskevat meneillään olevien EGR-tapausten täytäntöönpanoa. Tutkimuksissa seurataan täytäntöönpanoa, vahvuuksia ja heikkouksia, poimitaan onnistuneita esimerkkejä ja saadaan oppia tulevia tapauksia varten; näin tarjotaan arvioijille hyödyllistä ruohonjuuritason materiaalia. Ensimmäiset kymmenen tutkimusta käynnistetään vuonna 2010; kunkin tutkimuksen kustannukset ovat noin 25 000 euroa, mikä tekee yhteensä 250 000 euroa.

3. Tiedottaminen : EGR:n verkkosivustoa, jonka perustamisesta ja ylläpidosta vastaa asetuksen (EY) N:o 1927/2006 9 artiklan 2 kohdan mukaisesti komissio, päivitetään ja laajennetaan jatkuvasti. Kaikki sivustolle lisättävät uudet tiedot myös käännetään kaikille EU-kielille. Lisäksi painetaan lehdistötiedotteita ja huolehditaan EGR:n vuosikertomuksen laadinnasta, kääntämisestä, painamisesta ja jakelusta. Yleistä tietoisuutta EGR:stä ja EGR:n näkyvyyttä vahvistetaan. EGR:ää käsitellään erilaisissa komission julkaisuissa ja audiovisuaalisissa esityksissä. Näistä toimista aiheutuvien kustannusten arvioidaan olevan 240 000 euroa vuonna 2010.

4. Tietopohjan luominen : Tutkimus, jonka tarkoituksena on kerätä tietoa irtisanomistapausten vaiheista ja yksittäisten työntekijöiden kokemuksista sekä irtisanomis- että uudelleentyöllistymisvaiheissa, toteutetaan palveluhankintasopimuksen avulla, jonka kustannukseksi arvioidaan 50 000 euroa. Komissio tarvitsee näitä tutkimuksia voidakseen parantaa asetuksen (EY) N:o 1927/2006 täytäntöönpanoa jäsenvaltioissa.

5. Hallinnollinen ja tekninen tuki : EGR-yhteyshenkilöiden asiantuntijaryhmä[3], johon kuuluu 27 jäsentä eli yksi jokaisesta jäsenvaltiosta, pitää vuonna 2010 kaksi kokousta, joista kumpaakin varten on budjetoitu 35 000 euroa. Näiden kahden kokouksen kustannukset ovat yhteensä arviolta 70 000 euroa.

6. Lisäksi komissio huolehtii siitä, että jäsenvaltiot vaihtavat keskenään tietoja onnistuneista toimintatavoista. Tällöin osallistujat, joilla on kokemusta EGR:n täytäntöönpanosta, voivat tehdä yhteistyötä ja saada apua asiakirjoja ja kertomuksia valmistelevilta asiantuntijoilta. Vuonna 2010 toinen näistä kokouksista käytetään tietojen ja kokemusten vaihtoon EGR-tarkastuksista vastaavien jäsenvaltioiden tarkastajien kanssa. EGR on vielä hyvin uusi asia jäsenvaltioiden tarkastajille, koska kuluu jonkin aikaa ennen kuin tapaukset ovat tarkastusvaiheessa, ja he ovat ilmaisseet voimakkaan toivomuksensa päästä vaihtamaan tietoja ja kokemuksia toistensa ja komission tarkastajien kanssa. Tähän yhteistyöhön arvioidaan kuluvan 200 000 euroa.

7. Arviointi: Vuonna 2010 aloitetaan toimet EGR:n puoliväliarviointia varten, josta säädetään asetuksen (EY) N:o 1927/2006 17 artiklan 1 kohdan a alakohdassa. Arviointia koskevat puitesopimukset hyväksyttiin EGR:n osalta liian myöhään vuonna 2009, jotta työ olisi voitu aloittaa viime vuonna; sen vuoksi ensimmäisiä maksusitoumuksia on lykätty, ja niiden määrä on alkuperäisen suunnitelman mukaisesti 300 000 euroa.

Osat | Arvioitu lukumäärä | Arvioidut kustannukset osaa kohti (euroina) | Kustannukset yhteensä (euroina) |

Seuranta: Täytäntöönpanoa koskevat tutkimukset | 10 | 25 000 | 250 000 |

Tiedotustoimet | Useita | Useita | 240 000 |

Tietopohjan luominen | 1 | 50 000 | 50 000 |

Hallinnollinen ja tekninen tuki: EGR-yhteyshenkilöiden asiantuntijaryhmän kokoukset | 2 | 35 000 | 70 000 |

Hallinnollinen ja tekninen tuki: EGR:n täytäntöönpanoa koskevat seminaarit | 2 | 100 000 | 200 000 |

Arviointi | 1 | 300 000 | 300 000 |

Arvioidut kustannukset yhteensä | 1 110 000 |

Rahoitus

8. EGR:n vuotuiset kokonaismäärärahat ovat 500 miljoonaa euroa. Asetuksen (EY) N:o 1927/2006 8 artiklan 1 kohdan mukaan 0,35 prosenttia tästä määrästä (eli 1 750 000 euroa) voidaan käyttää vuosittain tekniseen apuun komission aloitteesta. Tällä hetkellä vuoden 2010 koko määrä on edelleen käytettävissä; mitään ei ole vielä osoitettu tekniseen apuun.

9. Ehdotettu määrä komission aloitteesta annettavaan tekniseen apuun vuonna 2010 on 1 110 000 euroa. Tämän määrän käyttöönoton jälkeen on jäljellä 640 000 euroa mahdollisesti käytettäväksi, jos lisätarvetta ilmenee myöhemmin vuoden aikana.

10. Ottaen huomioon EGR:stä myönnettävän tuen enimmäismäärän, joka on laskettu asetuksen (EY) N:o 1927/2006 8 artiklan 1 kohdan mukaisesti, samoin kuin määrärahojen uudelleenkohdennusten osalta käytettävissä olevan liikkumavaran, komissio ehdottaa, että EGR:n varoja otetaan käyttöön koko edellä mainittu määrä, joka kohdennetaan rahoituskehyksen otsakkeeseen 1 a.

11. Esittämällä tämän ehdotuksen EGR:n varojen käyttöönottamiseksi komissio aloittaa yksinkertaistetun kolmikantamenettelyn 17. toukokuuta 2006 tehdyn toimielinten sopimuksen 28 kohdan mukaisesti varmistaakseen molempien budjettivallan käyttäjien hyväksynnän sekä EGR:n käyttötarpeelle että tarvittavalle määrälle. Komissio pyytää sitä budjettivallan käyttäjää, joka ensimmäisenä hyväksyy tämän ehdotuksen asianmukaisella poliittisella tasolla, ilmoittamaan aikomuksistaan toiselle budjettivallan käyttäjälle ja komissiolle. Jos jompikumpi budjettivallan käyttäjä ei hyväksy ehdotusta, järjestetään muodollinen kolmikantakokous.

12. Komissio esittää erikseen siirtopyynnön asiaa koskevien maksusitoumusmäärärahojen ja maksumäärärahojen kirjaamiseksi vuoden 2010 talousarvioon 17. toukokuuta 2006 tehdyn toimielinten sopimuksen 28 kohdan mukaisesti.

Ehdotus

EUROOPAN PARLAMENTIN JA NEUVOSTON PÄÄTÖS

Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (EGF/2010/000 TA 2010 – tekninen apu komission aloitteesta)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen,

ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[4] ja erityisesti sen 28 kohdan,

ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006[5] ja erityisesti sen 8 artiklan 2 kohdan,

ottavat huomioon komission ehdotuksen[6],

sekä katsovat seuraavaa:

(1) Euroopan globalisaatiorahasto, jäljempänä ’EGR’, on perustettu lisätuen tarjoamiseksi irtisanotuille työntekijöille, jotka kärsivät maailmankaupassa tapahtuneiden huomattavien rakenteellisten muutosten seurauksista, ja heidän auttamisekseen työmarkkinoille uudelleen integroitumisessa.

(2) EGR:n toimialaa laajennettiin niin, että 1 päivästä toukokuuta 2009 alkaen toimitettujen hakemusten johdosta tukea voidaan myöntää työntekijöille, jotka on irtisanottu maailmanlaajuisen finanssi- ja talouskriisin suorana seurauksena.

(3) Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 miljoonaa euroa.

(4) Asetuksen (EY) N:o 1927/2006 mukaan 0,35 prosenttia vuotuisesta enimmäismäärästä voidaan käyttää vuosittain tekniseen apuun komission aloitteesta. Näin ollen komissio ehdottaa, että varoja otetaan käyttöön 1 110 000 euroa.

(5) EGR:stä olisi sen vuoksi otettava käyttöön varoja teknisen avun antamiseksi komission aloitteesta,

OVAT HYVÄKSYNEET TÄMÄN PÄÄTÖKSEN:

1 artikla

Euroopan globalisaatiorahastosta (EGR) otetaan käyttöön 1 110 000 euroa maksusitoumusmäärärahoina ja maksumäärärahoina osana varainhoitovuotta 2010 koskevaa Euroopan unionin yleistä talousarviota.

2 artikla

Tämä päätös julkaistaan Euroopan unionin virallisessa lehdessä .

Tehty Brysselissä … päivänä … kuuta ….

Euroopan parlamentin puolesta Neuvoston puolesta

Puhemies Puheenjohtaja

[1] EUVL C 139, 14.6.2006, s. 1.

[2] EUVL L 406, 30.12.2006, s. 1.

[3] http://ec.europa.eu/transparency/regexpert/detail.cfm?ref=2100

[4] EUVL C 139, 14.6.2006, s. 1.

[5] EUVL L 406, 30.12.2006, s. 1.

[6] EUVL C […], […], s. […].